ปัจจัยความเสี่ยง

ความเสี่ยงจากการดำเนินธุรกิจภายใต้ Toll Manufacturing Agreement

บริษัทดำเนินธุรกิจสีพ่นรถจักรยานยนต์ภายใต้ Toll Manufacturing Agreement
โดยเป็นผู้ผลิตสินค้าสีพ่นรถจักรยานยนต์ตามคำสั่งผลิตของบริษัท บีเอเอสเอฟ (ไทย) จำกัด
(“BTL”) ซึ่งเป็นผู้ว่าจ้าง จากนั้น BTL จะจัดจำหน่ายสินค้าไปยังกลุ่มผู้ผลิตชิ้นส่วน OEM
ในอุตสาหกรรมรถจักรยานยนต์ทั้งในประเทศและประเทศต่างๆ ในภูมิภาคอาเซียน

ภายใต้สัญญาความร่วมมือ Toll Manufacturing Agreement
บริษัทจะได้รับผลตอบแทนในรูปของค่าจ้างผลิตซึ่งจะผันแปรไปตามปริมาณสินค้าที่ผลิต
บริษัทจึงอาจมีความเสี่ยงด้านการขยายตัวของรายได้ หาก BTL
ซึ่งเป็นผู้ดำเนินแผนการตลาดไม่สามารถขยายฐานลูกค้าในภูมิภาคเพิ่มขึ้นได้
รวมถึงอาจมีความเสี่ยงจากการที่ BTL จะว่าจ้างผู้ผลิตรายอื่นทดแทน

บริษัทตระหนักดีว่าการสร้างตราสินค้าเป็นของตนเองมีอัตราผลตอบแทนที่ดีกว่าการรับจ้างผลิต
แต่เนื่องจากธุรกิจสีพ่นรถจักรยานยนต์เป็นธุรกิจที่มีอัตราการแข่งขันสูง การผลิต
จำหน่ายและสร้างตราสินค้าเป็นของตนเองจึงจำเป็นต้องมีการประชาสัมพันธ์ส่งเสริมการจำหน่ายและต้องอาศัยเงินลงทุน
อีกทั้งยังมีความเสี่ยงจากโอกาสในการจำหน่ายสินค้าที่ต้องแข่งขันกับตราสินค้าอื่นอีกด้วย
ในขณะที่การรับจ้างผลิตช่วยให้บริษัทสามารถลดต้นทุนการบริหารจัดการวัตถุดิบ
และลดความเสี่ยงด้านราคาวัตถุดิบที่มีความผันผวนตามสภาวะเศรษฐกิจ อีกทั้ง BASF
เป็นตราสินค้าที่มีชื่อเสียงและได้รับการยอมรับในระดับสากล และ BASF
มีเป้าหมายให้ประเทศไทยเป็นศูนย์กลางด้านการผลิตเพื่อรองรับการขยายตัวของธุรกิจสารเคลือบ
(Coatings) ในอุตสาหกรรมรถจักรยานยนต์และอุตสาหกรรมอื่นในภูมิภาคอาเซียน
จึงทำให้มั่นใจได้ว่า BTL
จะสามารถดำเนินแผนการตลาดและขยายฐานลูกค้าให้บรรลุตามเป้าหมายที่วางไว้เป็นอย่างดี

นอกจากนี้บริษัทมีความเห็นว่าสินค้าโดยทั่วไปจะมีปัจจัยด้านคุณภาพและราคาเป็นองค์ประกอบที่สำคัญ
จากการที่บริษัทมีประสบการณ์
ความเชี่ยวชาญในการดำเนินธุรกิจผลิตสีอุตสาหกรรมซึ่งได้รับความไว้วางใจจากลูกค้ามาอย่างยาวนาน
ประกอบกับบริษัทได้ให้ความสำคัญในคุณภาพของสินค้าและราคาที่เหมาะสมแก่การรับจ้างผลิตเสมอมา
จึงมั่นใจได้ว่าบริษัทจะได้รับความไว้วางใจจากลูกค้าและได้รับการว่าจ้างผลิตสินค้าต่อไป

ความเสี่ยงจากการพึ่งพิง Know-How จากคู่ค้า

บริษัทเป็นผู้ผลิตสีพ่นรถจักรยานยนต์ตามคำสั่งซื้อของบริษัท บีเอเอสเอฟ (ไทย) จำกัด (“BTL”)
ด้วย Know-How ของ BASF การผลิตสีที่ใช้ Know-How ของ BASF
จะต้องใช้วัตถุดิบเฉพาะที่เป็นความลับทางการค้าในการผลิต
ซึ่งต้องซื้อจากผู้จัดจำหน่ายที่ได้รับการยอมรับจากเจ้าของ Know-How เท่านั้น ดังนั้นหาก BASF
มีความสนใจลงทุนในอุตสาหกรรมสี
อาจจะส่งผลกระทบต่อผลการดำเนินงานของบริษัทอย่างมีนัยสำคัญได้

อย่างไรก็ตาม แม้บริษัทจะใช้ Know-How
จากต่างประเทศที่มีชื่อเสียงและได้รับการยอมรับในระดับสากลในการผลิตสีเพื่อส่งมอบให้แก่ผู้จัดจำหน่ายไปยังกลุ่มผู้ใช้สี
แต่การใช้ Know-How
จากต่างประเทศจะต้องมีการปรับการใช้งานให้เข้ากับสภาพแวดล้อมในประเทศไทยซึ่งแตกต่างจากสภาพแวดล้อมในประเทศของเจ้าของ
Know-How ต้องอาศัยการวิจัย พัฒนา และความชำนาญทางธุรกิจในประเทศ
และขั้นตอนการให้บริการหลังการขายโดยบุคลากรคนไทยที่มีความชำนาญและสามารถประสานงานกับลูกค้าคนไทยได้ดีกว่าบุคลากรชาวต่างประเทศ
ซึ่งบริษัทมีทั้งความเข้าใจและความชำนาญในธุรกิจ
และสามารถตอบสนองต่อความต้องการใช้สีของลูกค้าในประเทศได้ดีกว่า เช่น
บริษัทสามารถให้คำแนะนำแก่ลูกค้าในการใช้สีในสภาพแวดล้อมในประเทศไทยที่มีความชื้นสูงกว่าประเทศญี่ปุ่น
นอกจากนี้
บริษัทยังให้ความสำคัญในการขยายฐานลูกค้าของบริษัทเองในกลุ่มสีเคลือบบรรจุภัณฑ์และหมึกพิมพ์มากขึ้น
ซึ่งจะทำให้สัดส่วนรายได้ที่มาจากการจำหน่ายผลิตภัณฑ์หลักอื่นๆ มีแนวโน้มที่เพิ่มสูงขึ้น

ความเสี่ยงด้านความผันผวนของอัตราแลกเปลี่ยนเงินตราและราคาวัตถุดิบ

บริษัทใช้เคมีภัณฑ์เป็นวัตถุดิบหลักในการผลิตสี ได้แก่ ผงสี เรซิ่น ตัวทำละลาย (Solvent) ซึ่งผงสี
และเรซิ่นที่เป็นวัตถุดิบเฉพาะ มีบางส่วนต้องนำเข้าจากต่างประเทศ และซื้อผ่านผู้จัดจำหน่ายวัตถุดิบ
จึงทำให้บริษัทมีการซื้อวัตถุดิบทั้งในรูปสกุลเงินบาท และสกุลเงินต่างประเทศ ในปี 2553 และปี
2554 บริษัทมีสัดส่วนการสั่งซื้อวัตถุดิบจากผู้จัดจำหน่ายหรือผู้นำเข้า คิดเป็น ร้อยละ 91.08
และร้อยละ 90.80 ของยอดซื้อวัตถุดิบ ตามลำดับ และบริษัทนำเข้าวัตถุดิบเองคิดเป็นร้อยละ 8.92
และร้อยละ 9.20 ของยอดซื้อวัตถุดิบ ตามลำดับ
จึงอาจทำให้บริษัทมีความเสี่ยงจากความผันผวนของอัตราแลกเปลี่ยนเงินตราต่างประเทศ
นอกจากนี้ราคาเคมีภัณฑ์บางส่วนจะปรับตัวตามราคาน้ำมัน
หากราคาวัตถุดิบเคมีภัณฑ์ปรับตัวเพิ่มขึ้นอย่างงรวดเร็วและมีนัยสำคัญจึงอาจจะส่งผลต่อต้นทุนขายและผลประกอบการของบริษัทได้

อย่างไรก็ตาม บริษัทมีวงเงินสำหรับทำสัญญาซื้อเงินตราต่างประเทศล่วงหน้า (Forward
Contract)
กับสถาบันการเงินซึ่งเป็นวงเงินที่เพียงพอต่อมูลค่าการสั่งซื้อวัตถุดิบจากต่างประเทศในแต่ละครั้ง
นอกจากนี้ บริษัทมีการวางแผนการผลิตตามแผนการผลิตสินค้าของลูกค้าก่อนการซื้อวัตถุดิบหลักๆ
จากผู้จำหน่ายวัตถุดิบ เพื่อให้มีวัตถุดิบให้พอเพียงสำหรับการผลิตสีในแต่ละคำสั่งซื้อจากลูกค้า
โดยจะมีการสั่งซื้อวัตถุดิบล่วงหน้าประมาณ 1 - 3 เดือน และมีการสำรองวัตถุดิบนานประมาณ 3
เดือน
นอกจากนี้บริษัทยังมีนโยบายในการปรับราคาขายตามความผันผวนของต้นทุนแม้จะไม่สามารถปรับราคาได้ทันที
แต่สินค้าส่วนใหญ่ของบริษัทจะมีวงจรชีวิตค่อนข้างสั้น
ทำให้บริษัทมีโอกาสที่จะตั้งราคาสินค้าใหม่ให้สะท้อนต้นทุนที่แท้จริงเพื่อรักษาระดับอัตรากำไรส่วนเพิ่ม
และบริษัทยังติดตามความเคลื่อนไหวของราคาอุปสงค์และอุปทานของเคมีภัณฑ์ในตลาดโลกอย่างใกล้ชิด
เพื่อเป็นข้อมูลในการบริหารต้นทุนการผลิต
ลดความเสี่ยงจากผลกระทบของความผันผวนของราคาวัตถุดิบ
และทำให้บริษัทบริหารอัตรากำไรขั้นต้นได้

ความเสี่ยงจากการสั่งซื้อวัตถุดิบเฉพาะจากผู้จัดจำหน่ายน้อยราย

บริษัทมีการสั่งซื้อวัตถุดิบที่ใช้ในการผลิตสีพ่นรถจักรยานยนต์ สีเคลือบบรรจุภัณฑ์
และหมึกพิมพ์จากผู้จัดจำหน่ายวัตถุดิบหลักจำนวน 15 ราย
ซึ่งส่วนใหญ่เป็นวัตถุดิบสำคัญซึ่งมีสูตรเป็นความลับทางการค้าตาม Know-How ที่บริษัทใช้ในการผลิต
จึงอาจทำให้บริษัทมีความเสี่ยงจากหากผู้จัดจำหน่ายรายใหญ่ดังกล่าวยกเลิกการจัดส่งวัตถุดิบให้แก่บริษัท
หรือไม่สามารถจัดส่งวัตถุดิบได้ตรงตามเวลาที่กำหนด

อย่างไรก็ตามในการสั่งซื้อวัตถุดิบที่ใช้ในการผลิตสินค้า
บริษัทได้ทำการค้ากับผู้จัดจำหน่ายวัตถุดิบในประเทศรายดังกล่าวมาเป็นเวลานาน
โดยมีการทำสัญญาระหว่างบริษัทและผู้จัดจำหน่าย
เพื่อให้ผู้จัดจำหน่ายสามารถจัดหาวัตถุดิบตามสัญญาตรงตาม Know-How ทั้งนี้
หากผู้จัดจำหน่ายวัตถุดิบตามสัญญารายดังกล่าวไม่สามารถจัดส่งวัตถุดิบให้แก่บริษัทได้
หรือไม่สามารถจัดส่งได้ตรงตามเวลาที่กำหนด บริษัทสามารถสั่งซื้อวัตถุดิบดังกล่าวจากบริษัทคู่ค้า
กลุ่มบริษัทเจ้าของ Know-How
เพื่อใช้ในการผลิตและสามารถส่งสีให้ลูกค้าตามคำสั่งซื้อในเวลาที่ตกลงได้
ซึ่งการนำเข้าวัตถุดิบจากต่างประเทศจะมีต้นทุนสูงกว่าวัตถุดิบในประเทศและอาจส่งผลให้ต้นทุนการผลิตสินค้าของบริษัทสูงขึ้น

ความเสี่ยงจากการพึ่งพิงอุตสาหกรรมยานยนต์

รายได้จากการผลิตสีกลุ่มยานยนต์ในปี 2553 และปี 2554 คิดเป็นสัดส่วนประมาณร้อยละ 68.22
และร้อยละ 66.83 ของรายได้รวมทั้งหมดตามลำดับ
ซึ่งได้รายได้ดังกล่าวจะขึ้นลงตามอุตสาหกรรมยานยนต์
แม้สถานการณ์ภาวะเศรษฐกิจที่ตกต่ำทั่วโลกและราคาน้ำมันที่ปรับตัวสูงขึ้นอย่างต่อเนื่องจะส่งผลกระทบให้อุตสาหกรรมยานยนต์โดยรวมหดตัวลง
แต่ยอดจำหน่ายรถจักรยานยนต์ยังมีแนวโน้มเติบโตขึ้น
เนื่องจากผู้บริโภคเลือกที่จะลดภาระค่าใช้จ่ายโดยการใช้รถจักรยานยนต์เป็นพาหนะในการเดินทางและการขนส่งทดแทนการใช้รถยนต์ซึ่งมีต้นทุนที่สูงกว่า

แม้สถานการณ์อุทกภัยในปี 2554 จะส่งผลกระทบต่ออุตสาหกรรมยานยนต์ในไตรมาสสุดท้ายของปี
แต่เมื่อสถานการณ์กลับสู่ภาวะปกติและกลุ่มผู้ผลิตชิ้นส่วนรถจักรยานยนต์ไม่ได้รับผลกระทบโดยตรง
ภาคการผลิตจึงมีสัญญาณที่ดีขึ้นในปี 2555
รวมถึงพฤติกรรมการใช้สีของผู้ผลิตยานยนต์ยังคงไม่เปลี่ยนยี่ห้อสีจากเดิมที่ตนเคยใช้อยู่เนื่องจากมีต้นทุนในการเปลี่ยนแปลงสูง
(Switching Cost) และต้นทุนสีเมื่อเทียบกับต้นทุนสินค้าคิดเป็นสัดส่วนที่น้อยมาก เช่น
ต้นทุนสีเทียบกับต้นทุนรถยนต์ทั้งคัน ผู้ใช้สีจึงจะเลือกใช้สีที่ตนให้การยอมรับ
และไม่เสี่ยงที่จะเปลี่ยนไปใช้สีที่ไม่เป็นที่รู้จักหรือไม่เป็นที่ยอมรับแม้สีดังกล่าวจะมีราคาขายที่ต่ำกว่า
ดังนั้นฐานลูกค้าผู้ใช้สีของ BASF จะยังคงใช้สีของ BASF ต่อไป

นอกจากนี้บริษัทยังให้ความสำคัญในการผลิตและจำหน่ายสีที่เกี่ยวเนื่องกับอุตสาหกรรมอื่นๆ
นอกเหนือจากอุตสาหกรรมยานยนต์มากขึ้น เช่น สีบรรจุภัณฑ์ และหมึกพิมพ์
รวมถึงการมุ่งเน้นพัฒนาสีที่ผลิตโดยใช้ Know-How
และตราสินค้าของบริษัทพร้อมทั้งขยายฐานลูกค้าของบริษัทเองมากขึ้น

ความเสี่ยงจากการเปลี่ยนแปลงเทคโนโลยี

เนื่องจากลูกค้าของบริษัทส่วนใหญ่เป็นผู้ผลิตสินค้าในอุตสาหกรรมต่อเนื่องบริษัทจึงต้องมีการควบคุมกระบวนการผลิตสีให้เป็นไปตามมาตรฐานของกลุ่มอุตสาหกรรมหรือตามข้อกำหนดของลูกค้าเป็นหลัก
เช่น หากลูกค้าให้ความสำคัญเรื่องการรักษาสิ่งแวดล้อม
บริษัทต้องใช้เทคโนโลยีการผลิตที่ตระหนักถึงการรักษาสิ่งแวดล้อมด้วย
เพราะสีเป็นส่วนหนึ่งของผลิตภัณฑ์ของลูกค้าด้วย
ด้วยเหตุผลดังกล่าวมานี้ทำให้บริษัทต้องพยายามพัฒนาเทคโนโลยี
และกระบวนการผลิตให้ตรงกับความต้องการของลูกค้า
หากลูกค้าผู้ใช้สีเปลี่ยนแปลงสายการผลิตหรือเทคโนโลยีขนาดใหญ่ เช่น
การเปลี่ยนแปลงวัสดุที่ใช้ในการผลิตของลูกค้าจากโลหะ มาเป็นกระดาษ
หรือการลดการใช้ทินเนอร์ในผลิตภัณฑ์ของลูกค้า ตลอดจนการเปลี่ยนสูตรการผลิตเป็นสูตรน้ำ
(Water Borne) การนำใช้หุ่นยนต์ในขั้นตอนการพ่นสี ทำให้ลดการสูญเสียของสีระหว่างการพ่น
และการใช้สารเคมีชนิดใหม่ๆ เพื่อรักษาสิ่งแวดล้อม
การเปลี่ยนแปลงขนาดใหญ่ดังกล่าวอาจทำให้บริษัทมีความเสี่ยงจากการเปลี่ยนแปลงเทคโนโลยีได้

อย่างไรก็ตาม โดยปกติแล้วลูกค้าผู้ใช้สีจะเป็นผู้ผลิตที่มีการวางแผนในสายการผลิตระยะยาว
และไม่ค่อยมีการเปลี่ยนแปลงสายการผลิตหรือเทคโนโลยีขนาดใหญ่บ่อยครั้ง
เนื่องจากในการเปลี่ยนแปลงสายการผลิต หรือเทคโนโลยีขนาดใหญ่แต่ละครั้งจะต้องใช้เงินลงทุนสูง
นอกจากนี้ บริษัทจะมีการวางแผนการผลิตให้สอดคล้องกับแผนการผลิตสินค้าของลูกค้า
โดยบริษัทยังได้มีส่วนร่วมในการวางแผนการผลิตในระยะยาวของลูกค้าด้วย
จึงทำให้บริษัทสามารถประเมินแนวโน้มการเปลี่ยนแปลงของเทคนิคการผลิต
และปรับแผนการลงทุนของบริษัทเพื่อให้เกิดความสอดคล้องในการผลิต
ซึ่งจะช่วยให้บริษัทสามารถลดความเสี่ยงจากการเปลี่ยนแปลงเทคโนโลยีได้

ความเสี่ยงจากการที่บริษัทมีผู้ถือหุ้นรายใหญ่มากกว่าร้อยละ 50

ณ วันที่ 31 ธันวาคม 2554 กลุ่มเอกแสงกุลซึ่งเป็นกลุ่มผู้บริหารมีอำนาจควบคุมในบริษัท
ยังคงมีสัดส่วนการถือหุ้นสูงกว่ากึ่งหนึ่งของจำนวนหุ้นสามัญที่เรียกชำระแล้วทั้งหมดหรือร้อยละ 51.96
ซึ่งทำให้กลุ่มผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับของบริษัทที่กำหนดให้ต้องได้รับมติ 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้